Diari Oficial de la Generalitat Valenciana


Sumari del DOGV 7057, del 01-07-2013 (2013/6358)

RESOLUCIÓ de 15 d'abril de 2013, de la Direcció General d'Energia, per la qual s'atorga l'autorització administrativa per a la construcció de la línia subterrània (cable) de transport secundari d'energia elèctrica a 220 kV, d'entrada/eixida (doble circuit), en la ST Parc Central des de la línia elèctrica, simple circuit, a 220 kV ST Font de Sant Lluís - ST Beniferri, al terme municipal de València, província de València, s'aprova el projecte tècnic d'execució i es declara, en concret, la seua utilitat pública. (Expedient ATLINE/2011/425/46).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7057

Data del DOGV
:   01-07-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/6358


Data del document
:   15-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ de 15 d'abril de 2013, de la Direcció General d'Energia, per la qual s'atorga l'autorització administrativa per a la construcció de la línia subterrània (cable) de transport secundari d'energia elèctrica a 220 kV, d'entrada/eixida (doble circuit), en la ST Parc Central des de la línia elèctrica, simple circuit, a 220 kV ST Font de Sant Lluís - ST Beniferri, al terme municipal de València, província de València, s'aprova el projecte tècnic d'execució i es declara, en concret, la seua utilitat pública. (Expedient ATLINE/2011/425/46). [2013/6358]  
Antecedents de fet  
  
Amb data 3 de novembre de 2011, Red Eléctrica de España, SAU, a través de representant degudament acreditat, va presentar davant del Servici Territorial d'Energia de València, l'escrit en el qual exposa que:  
La necessària millora de proveïment elèctric de la ciutat de València necessita l'execució d'una nova infraestructura de 220 kV composta per subestacions i línies dissenyades amb suficient capacitat per a absorbir a llarg termini la important demanda que per a esta s'estima, la qual cosa permetrà millorar la qualitat dels actuals subministraments i alleujar la càrrega de les subestacions actualment operatives, i generar una major disponibilitat de potència i una millora generalitzada de la xarxa de proveïment a la ciutat en el seu conjunt, i sol·licita, amb la finalitat exposada:   
- L'autorització administrativa per a la construcció de la nova línia subterrània de transport secundari d'energia elèctrica a 220 kV, d'entrada/eixida (doble circuit) en la ST Parc Central des de la línia elèctrica, simple circuit, a 220 kV ST Font de Sant Lluís - ST Beniferri, a la ciutat de València,  
- L'aprovació del projecte tècnic d'execució de la instal·lació a construir i la declaració d'utilitat pública, en concret, de la instal·lació elèctrica.  
Junt amb l'escrit de presentació d'estes peticions s'acompanya la documentació següent:  
a. Projecte tècnic per a l'execució de l'esmentada instal·lació, firmat per tècnic competent, en el qual s'inclouen:  
- Separates per a l'obtenció de les condicions tècniques següents:  
· Ajuntament de València.  
· Cicle Integral de l'Aigua - Ajuntament de València.  
· Comunitat de Regants de Favara.  
· Comunitat de Regants de Robella.  
· Administrador d'Infraestructures Ferroviàries (ADIF).  
· Ferrocarrils de la Generalitat Valenciana (FGV).  
· Iberdrola Distribución Eléctrica, SAU.  
· Gas Natural Cegás, SA.  
· Telefónica de España, SAU.  
· British Telecom España, SA.  
· Cableuropa, SAU (ONO).  
· Jazztel Telecomunicacions, SA.  
· France Telecom España, SA (Orange).  
b. Relació concreta i individualitzada dels béns i dels drets que es consideren d'expropiació necessària.  
c. Estudi d'impacte ambiental.  
d. Còpia de la resolució, de 8 d'agost de 2012, de la Direcció General d'Avaluació Ambiental i Territorial, de la Conselleria de Medi Ambient, Aigua, Urbanisme i Habitatge, comprensiva de la declaració d'impacte ambiental de la instal·lació elèctrica.  
e. Document comprensiu del projecte d'execució, per triplicat, per a la seua remissió a la Direcció General de Política Energètica, del llavors Ministeri d'Indústria, Comerç i Turisme, als efectes de l'evacuació de l'informe preceptiu previst en la legislació vigent.  
El procediment administratiu corresponent a estes sol·licituds ha sigut tramitat amb l'expedient de referència ATLINE/2011/425/46, incoat a este efecte pel Servici Territorial d'Energia de València.  
La línia elèctrica subterrània, simple circuit, a 220 kV, denominada ST Font de Sant Lluís - ST Beniferri, des de la qual es connectarà la instal·lació objecte de la present sol·licitud, en forma d'entrada i eixida per mitjà de dos cambres de connexió, disposa d'autorització administrativa atorgada per la Resolució de la Direcció General de Política Energètica, del llavors Ministeri d'Indústria, Turisme i Comerç, de 3 de desembre de 2007, modificada per la Resolució de 16 de febrer de 2009 d'eixe mateix òrgan directiu. Posteriorment per la Resolució de 18 de febrer de 2011, de la Direcció General d'Energia, de la llavors Conselleria d'Infraestructures i Transport, es va atorgar l'autorització administrativa per a una nova modificació (annex II) d'esta instal·lació, es va aprovar el projecte d'execució d'esta modificació i es va declarar, en concret, la seua utilitat pública.   
Igualment el parc de transport (220 kV) de la subestació ST Parc Central, en el qual tindrà entrada i eixida per a la seua alimentació la instal·lació sol·licitada, disposa d'autorització administrativa de construcció i aprovació del seu projecte tècnic d'execució atorgades per la Resolució de 7 de juny de 2011, de la Direcció General d'Energia, de la Conselleria d'Infraestructures i Transport (DOCV núm. 6550, 23.06.2011).  
Els punts de connexió, origen i final, de la instal·lació sol·licitada són titularitat de Red Eléctrica de España, SAU.  
Les sol·licituds d'autorització administrativa de construcció de la instal·lació i de reconeixement, en concret, de la seua utilitat pública, han sigut objecte d'informació pública als efectes previstos en l'article 9 del citat Decret 88/2005, de 29 d'abril, i en l'article 144 del Reial Decret 1955/2000, d'1 de desembre, respectivament, així com als efectes ambientals, segons s'establix en l'article 9 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació Ambiental, en l'article 22 del Decret 162/1990, de 15 d'octubre, pel qual s'aprova el Reglament d'Impacte Ambiental, en la redacció donada pel Decret 32/2006, de 10 de març, i en l'article 58 del Decret 120/2006, d'11 d'agost, pel qual s'aprova el Reglament de Paisatge de la Comunitat Valenciana, durant el termini de trenta dies en:  
  
- El Diari Oficial de la Comunitat Valenciana del 18 d'abril de 2012, (DOCV núm. 6756),  
- El Butlletí Oficial de la Província de València del 15 de maig de 2012 (BOP núm. 115),   
- El diari Levante, edició de la província de València, del 7 de maig de 2012.  
Amb la mateixa finalitat i termini el Servici Territorial d'Energia de València va remetre estes sol·licituds a l'Ajuntament de València per a la seua exposició en el tauler d'anuncis, i va requerir d'este, que una vegada finalitzat el període de publicitat, li remetera diligència acreditativa de l'exposició, la qual consta en l'expedient.  
D'acord amb la documentació que hi ha en l'expedient no han sigut presentades al·legacions.  
De conformitat amb el procediment reglamentàriament establit, a fi que, en el termini de vint dies presentaren la seua conformitat o oposició a l'autorització sol·licitada i emeteren, si procedia, les condicions tècniques oportunes al projecte tècnic de la instal·lació, es va remetre separata d'este, referida a la corresponent part de la instal·lació, a les següents administracions, organismes i empreses de servici públic o d'interés general, els béns o els drets de les quals a càrrec seu, puguen ser afectats per esta, amb el resultat que, en síntesi, es detalla:  
  
- Ajuntament de València. En la Resolució, amb data del 18 d'abril de 2012, va comunicar les valoracions i les condicions en els informes emesos pels Servicis Municipals de Contaminació Acústica, Patrimoni Històric, Servicis Centrals Tècnics, Cicle Integral de l'Aigua, Planejament, Coordinació d'Obres en la Via Pública i Manteniment d'Infraestructures, Fundació Esportiva Municipal, Projectes Urbans, Organisme Autònom Municipal de Parcs Singulars i Escola Municipal de Jardineria i Paisatge, Jardineria, Patrimoni i Transports, Circulació i les seues Infraestructures. Amb este fi, s'ha donat trasllat a l'empresa sol·licitant, que va manifestar la seua conformitat amb el contingut de les condicions referides, i va indicar que seran ateses, i es reposaran en cas de veure's afectades junt amb la necessària coordinació amb l'Ajuntament. El referit escrit es va traslladar a l'Ajuntament de València, sense que conste contestació a este.  
- Servici del Cicle Integral de l'Aigua de l'Ajuntament de València. A més de l'informe de l'Ajuntament de València, per part de la Secció de Planificació i Projectes s'emet un informe favorable a la instal·lació projectada, sense perjuí de les condicions establides durant l'execució de les instal·lacions.  
- Administrador d'Infraestructures Ferroviàries (ADIF). Manifesta la necessitat de sol·licitar, per part del titular, propietari i mantenidor de la instal·lació, l'autorització prèvia per a la realització d'obres de conformitat amb la legislació sectorial aplicable. Al mateix temps, determina que la línia elèctrica subterrània haurà de subjectar-se a les condicions de seguretat previstes en la normativa tècnica vigent i no afectar les instal·lacions d'electrificació o subministrament elèctric de la Línia d'Alta Velocitat Madrid-Castella la Manxa-Comunitat Valenciana-Regió de Múrcia, de manera que la seua construcció no afecte indegudament la infraestructura ferroviària i les instal·lacions de l'Estació de l'AVE Joaquín Sorolla.  
- Ferrocarrils de la Generalitat Valenciana (FGV). Dóna la conformitat a la instal·lació projectada, incloent-hi les condicions que s'hauran de formalitzar en compliment del Reglament de la Llei d'Ordenació dels Transports Terrestres, aprovat pel Reial Decret 1211/1990, de 28 de setembre.  
- Iberdrola Distribución Eléctrica, SAU. Emet informe favorable pel que fa a l'afectació amb les instal·lacions elèctriques de distribució de la seua propietat.  
- Gas Natural Cegás, SA. Informa respecte de les possibles xarxes de distribució de gas, així com de les condicions d'execució d'obres pròximes a les dites xarxes.  
- Telefónica de España, SAU. Manifesta la seua conformitat a l'execució dels treballs, amb les condicions contingudes en l'informe emés.  
  
- Cableuropa, SAU (Ono). Manifesta no tindre res a oposar a l'execució dels treballs.  
- France Telecom España, SA (Orange). Manifesta la seua conformitat.  
No figuren en l'expedient els informes sol·licitats a les comunitats de Regants de Favara i de Robella, Jazztel Telecomunicaciones, SA, British Telecom, España, SA, a pesar de la reiteració efectuada pel Servici Territorial d'Energia de València.  
Remesos al sol·licitant els pronunciaments i les condicions tècniques presentades per les entitats referides, consta en l'expedient la manifestació de l'acceptació per aquell de cada una d'estes, si bé respecte a l'informe de FGV, Red Eléctrica de España, SAU, fer constar la impossibilitat de mantindre el paral·lelisme de 2 metres del mur pantalla amb la línia 3, ja que entre els PK 2+178,12 i 2+231,53 de la línia subterrània projectada, d'una longitud aproximada de 50 metres, la solució tècnica adoptada ho és per a no interferir amb la rampa d'accés al pont d'encreuament de vianants, I únicament és possible mantindre 1 metre al mur pantalla, condició que FGV ha considerat finalment admissible com a solució.  
D'acord amb el que preveu l'article 75.1 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, per mitjà d'un escrit de 27 de febrer de 2012, en el si del procediment d'autorització administrativa regulat pel Decret 88/2005, de 29 d'abril, el Servici Territorial d'Energia de València va sol·licitar a l'Ajuntament de València, l'informe a l'objecte de demanar les al·legacions que foren procedents sobre l'adaptació de la instal·lació elèctrica objecte del present procediment al planejament urbanístic que siga aplicable. En l'expedient consta l'emissió de l'esmentat informe per l'administració urbanística mitjançant la resolució núm. U - 313, de 18 d'abril de 2012, de la Junta de Govern Local.  
  
Consta en l'expedient la còpia de la Resolució emesa, amb data 8 d'agost de 2012, pel director general d'Avaluació Ambiental i Territorial, de la Conselleria d'Infraestructures, Territori i Medi Ambient, per mitjà de la qual formula declaració d'impacte ambiental, per la qual s'estima acceptable, només als efectes ambientals, i sense perjuí de l'obtenció prèvia de les autoritzacions sectorials que se li apliquen, el projecte d'execució de la línia elèctrica a 220 kV d'entrada/eixida (doble circuit) en la subestació ST Parc Central des de la línia, simple circuit, a 220 kV, denominada ST Font de Sant Lluís - ST Beniferri, promogut per Red Eléctrica de España, SAU, al terme municipal de València, província de València, sempre que este es desenrotlle amb les previsions del projecte, l'estudi d'impacte ambiental i la resta de documentació que hi ha en l'expedient i amb les condicions que s'arrepleguen en la part resolutiva de la present resolució. Així mateix, de conformitat al que preveu l'article 9 del Reial Decret Legislatiu 1/2008, d'11 de gener, s'ha procedit a emetre consulta a les administracions públiques afectades per a la definició de l'amplitud i del nivell de detall de l'estudi d'impacte ambiental. A este efecte, l'Ajuntament de València ha remés mitjançant un decret de l'Alcaldia, amb data del 19 d'abril de 2012, diferents valoracions i condicions pels Servicis Municipals de Contaminació Acústica, Planejament, Cicle Integral de l'Aigua, Projectes Urbans, Organisme Autònom Municipal Parcs i Jardins Singulars i Escola Municipal de Jardineria i Paisatge, Jardineria i Transports, Circulació i les seues Infraestructures i Enllumenat. A més, la Direcció General de Salut Pública, de la Conselleria de Sanitat, no presenta objeccions particulars a esta segons l'informe, de 4 d'abril de 2012. S'ha traslladat a l'empresa sol·licitant, i ha manifestat la seua conformitat amb el contingut de les condicions referides.  
  
Amb data 8 de febrer de 2013, la Direcció General de Política Energètica i Mines, del Ministeri d'Indústria, Energia i Turisme, va emetre l'informe favorable sol·licitat per esta direcció general a fi de consignar les possibles afectacions de la projectada instal·lació als plans de desenrotllament de la xarxa, a la gestió tècnica del sistema i al règim econòmic regulat en la vigent normativa elèctrica, als efectes previstos en l'article 36.3 de la Llei 54/1997, de 27 de novembre, del Sector Elèctric, i de conformitat amb el Decret 88/2005, de 29 d'abril.  
  
La necessitat d'esta instal·lació ve justificada perquè el subministrament elèctric a la ciutat de València es realitza actualment des de les subestacions de ST Beniferri, ST Cabanyal, ST Quart, ST El Grau, ST Fira de Mostres, ST Font de Sant Lluís, ST La Punta, ST Nou Moles, ST Patraix, ST Torrefiel i ST Vivers. Estes subestacions registren un elevat grau de càrrega, per la qual cosa per a atendre amb les garanties pertinents, abans de la saturació, l'augment vegetatiu d'energia que la població i les empreses de la ciutat necessiten, es va autoritzar la nova subestació transformadora ST Parc Central, amb nivells de tensió 220/20 kV, per Resolució d'este òrgan directiu, de 7 de juny de 2011, subestació que és necessari integrar en la xarxa mallada de transport de la ciutat de València per mitjà de l'obertura de la línia de 220 kV que unix les actuals subestacions ST Font de Sant Lluís i ST Beniferri. La mencionada situació de creixement de la demanda és conseqüència de les actuacions urbanístiques dutes a terme a la ciutat de València en els últims anys, així com la contínua electrificació de les llars existents i els corresponents increments de consum, a la qual cosa, a més, cal afegir la demanda elèctrica associada al desenrotllament ferroviari realitzat per ADIF en la zona de la ST Parc Central.  
  
Diverses de les subestacions elèctriques citades, destinades per a suport al consum, han arribat al seu complet desenrotllament, i s'ha aconseguit en algunes d'estes la màxima capacitat de potència que oferixen les seues condicions de disseny, i no és possible dur a terme ampliacions addicionals que permeten absorbir la demanda de les noves peticions de subministrament pendent d'atendre. A més, des del punt de vista de la distribució, la majoria d'estes subestacions que hui en dia proveïxen la ciutat de València estan situades en la perifèria, i hi ha un nombre elevat de línies de 20 kV per a l'evacuació de l'energia des d'estes subestacions cap al nucli urbà consolidat. Es preveu que estes xarxes de distribució en 20 kV, d'acord amb la prevista evolució de la demanda, queden saturades en breu termini si no entra en servici la mencionada ST Parc Central, amb un emplaçament més equilibrat respecte del centre de gravetat de la demanda, i és molt important i necessari que des d'esta nova subestació s'aporte la potència necessària per a disminuir la càrrega d'estes línies de 20 kV i evitar un risc inacceptable de sobrecàrrega que pot materialitzar-se en forma de col·lapse del subministrament local.   
D'altra banda, en acostar-se la xarxa de transport als punts de consum, s'aconseguix, una major eficiència energètica en l'explotació del sistema elèctric, en reduir-se les pèrdues en les xarxes de distribució capil·lars a què aquella substituïx, amb els beneficis econòmics i ambientals que això suposa.  
En definitiva, amb la instal·lació objecte de sol·licitud es disposarà de capacitat per a absorbir a llarg termini la demanda prevista, es millorarà la qualitat dels actuals subministraments de València capital, i s'alleujarà la càrrega de les subestacions anteriorment mencionades.  
Quant a la no generació d'incidències negatives en el sistema per part d'esta instal·lació, cal remetre's al contingut de l'informe favorable de 8 de febrer de 2013, de la Direcció General de Política Energètica i Mines, del llavors Ministeri d'Indústria, Turisme i Comerç més amunt citat, en el qual, entre altres aspectes, s'avalua les possibles afectacions de la instal·lació als plans de desenrotllament de la xarxa i a la gestió tècnica del sistema.   
Consta en l'expedient l'informe favorable de 14 de setembre de 2012 del Servici Territorial d'Energia de València, òrgan encarregat de la instrucció de l'expedient.  
  
Fonaments de dret  
  
La instrucció i resolució del present procediment administratiu correspon a la Generalitat, ja que està la instal·lació elèctrica objecte d'este radicada íntegrament en territori de la Comunitat Valenciana, i no està enquadrada en les previstes en l'article 3.2.a) de la Llei 54/1997, de 27 de novembre, del Sector Elèctric, que són competència de l'administració General de l'Estat.  
D'acord amb el que establix l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 18 del Decret 188/2012, de 21 de desembre, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució del present procediment.  
D'acord amb l'article 35.1 de la Llei 54/1997, de 27 de novembre, la instal·lació elèctrica objecte de sol·licitud constituïx una part de la xarxa de transport secundari.  
D'acord amb el que establix l'article 36.2 de la Llei 54/1997, de 27 de novembre, del Sector Elèctric, l'article 121 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i l'article 8 del Decret 88/2005, de 29 d'abril, sense perjuí de l'exempció que preveu este últim per a les empreses que exercisquen l'activitat de transport, els sol·licitants d'autoritzacions d'instal·lacions de transport d'energia elèctrica han d'acreditar la seua capacitat legal, tècnica i economicofinancera exigible per a la realització de cada un dels projectes que presenten. En virtut de la seua doble condició, de gestor de la xarxa de transport i de transportista únic, derivades de l'article 35.2 i de la disposició addicional vint-i-tres de l'esmentada llei, així com de l'habilitació expressa per a realitzar, en tot cas, l'activitat de transport d'energia elèctrica continguda en l'article 4.2 del citat Reial Decret 1955/2000, d'1 de desembre, procedix considerar que Red Eléctrica de España, SAU disposa de les capacitats exigibles per a promoure el present projecte.  
  
D'acord amb l'article 36.1 de la Llei 54/1997, de 27 de novembre, i l'article 7.1.a del Decret 88/2005, de 29 d'abril, la construcció d'instal·lacions elèctriques pertanyents a la xarxa de transport requerix l'autorització administrativa prèvia.  
D'acord amb l'article 7.1.b del Decret 88/2005, de 29 d'abril, el projecte d'execució d'instal·lacions de la xarxa de transport necessita l'aprovació administrativa.  
D'acord amb l'article 52 de la Llei 54/1997, de 27 de novembre, les instal·lacions de transport d'energia elèctrica es declaren, amb caràcter general d'utilitat pública, als efectes d'expropiació forçosa dels béns i dels drets necessaris per al seu establiment i de la imposició i exercici de la servitud de pas. D'acord amb l'article 53.1 de la dita norma legal, les empreses interessades poden sol·licitar el reconeixement, en concret, de la utilitat pública de les seues instal·lacions, i hauran d'incloure, per a això, una relació concreta i individualitzada dels béns o dels drets que consideren de necessària expropiació.  
D'acord amb l'article 36.3 de la Llei 54/1997, de 27 de novembre, l'article114 del Reial Decret 1955/2000, d'1 de desembre, i l'article 9.6 del Decret 88/2005, de 29 d'abril, la present instal·lació requerix la sol·licitud d'informe previ a l'administració General de l'Estat (actualment a la Direcció General de Política Energètica i Mines del Ministeri d'Indústria, Energia i Turisme), en el qual esta consignarà les possibles afectacions de la projectada instal·lació als plans de desenrotllament de la xarxa, a la gestió tècnica del sistema i al règim econòmic regulats en l'esmentada llei. El dit informe haurà de tindre's en compte en l'atorgament de l'autorització. Amb data 19 d'abril de 2012 la Direcció General de Política Energètica i Mines, del Ministeri d'Indústria, Energia i Turisme, va deixar en suspens l'emissió de l'informe sol·licitat per esta direcció general a costa de l'efectiva aprovació de tal planificació, i la inclusió de la mencionada instal·lació en esta.  
  
De conformitat amb el caràcter vinculant de la planificació elèctrica per a les instal·lacions de transport, segons establix l'article 4.1 de la Llei 54/1997, de 27 de novembre, i l'article 8 del Reial Decret 1955/2000, d'1 de desembre, i atenent a allò que preceptua l'article 120.3 d'este últim, la instal·lació de transport per a la qual se sol·licita l'autorització administrativa de construcció va ser inclosa inicialment com a actualització puntual, com dos línies (en tractar-se d'una entrada/eixida en la mateixa subestació des d'una línia prèviament existent o planificada) amb les denominacions Nou Cable. Subest. Origen: Beniferri. Subest. Final: Parc Central i Nou Cable. Subest. Origen: Parc Central. Subest. Final: Font de Sant Lluís, en la taula 1 de l'annex 1 de l'Orde ITC/2906/2010, de 8 de novembre, per la qual s'aprova el programa anual d'instal·lacions i actuacions de caràcter excepcional de les xarxes de transport d'energia elèctrica i gas natural, en relació amb la planificació elèctrica vigent, aprovada per l'Acord del Consell de Ministres, de 30 de maig de 2008, i arreplegada en el document «Planificació dels sectors d'electricitat i gas 2008-2016. Desenrotllament de les xarxes de transport. Maig 2008», publicat en el lloc d'Internet del Ministeri d'Indústria, Energia i Turisme, http://www.minetur.gob.es/energia/planificacion/Planificacionelectricidadygas/Desarrollo2008/DocTransportes/planificacion2008\_2016.pdf.   
Posteriorment, estes dos línies que constituïxen l'objecte del present procediment com una única línia d'entrada/eixida (o doble circuit), van ser objecte d'actualització en l'esmentada planificació, per mitjà del Programa Anual d'instal·lacions de la Xarxa de Transport aprovat per la Resolució de 27 de desembre de 2012, de la Direcció General de Política Energètica i Mines, i passa a denominar-se Alta E/S Cable. Subest. Origen: Font de Sant Lluís. Subest. Final: Parc Central i Alta E/S Cable. Subest. Origen: Beniferri. Subest. Final: Parc Central, segons es detalla en la taula 1 de l'annex 1 de la mencionada resolució.   
  
Finalment, estes dos actuacions han sigut incloses, sota la denominació E/S en Parc Central de c/ Font de Sant Lluís-Beniferri 1 220 kV, en l'annex de l'Orde IET/18/2013, de 17 de gener, per la qual es publica l'Acord del Consell de Ministres, de 28 de desembre de 2012, pel qual s'habilita la Direcció General de Política Energètica i Mines per a l'autorització o l'emissió d'informes favorables a què fa referència l'article 36.3 de la Llei 54/1997, de 27 de novembre, del Sector Elèctric, per a determinades instal·lacions de la xarxa de transport d'electricitat de conformitat amb el que establix l'article 10.5 del Reial Decret Llei 13/2012, de 30 de març.  
D'acord amb el que establix l'última actualització de la «Planificació dels sectors d'electricitat i gas 2008-2016. Desenrotllament de les xarxes de transport. Maig 2008», per mitjà del Programa Anual d'instal·lacions de la Xarxa de Transport aprovat per la Resolució de 27 de desembre de 2012, de la Direcció General de Política Energètica i Mines, les dos línies planificades associades a la instal·lació sol·licitada, tenen la consideració d'actuació tipus A, el que suposa que l'execució no està subjecta a cap tipus de condicions, la seua motivació és de suport a la distribució i demanda de grans consumidors, i complixen una funció en el sistema de tipus «Estructural», per estar concebudes com a solucions als problemes que afecten el bon funcionament del sistema en el seu conjunt en l'horitzó i els escenaris estudiats en la planificació.  
  
D'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, el projecte de línia elèctrica del present procediment està subjecte a l'avaluació d'impacte ambiental.   
Per ser el present procediment referent a l'autorització administrativa d'una línia de transport de 220 kV, d'acord amb l'article 73 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, és d'aplicació el capítol XX «De les infraestructures del sector energètic» de la dita norma legal.   
De conformitat amb l'incís a) de l'article 3 del Decret 88/2005, de 29 d'abril, la instal·lació està classificada dins del grup.  
Per a les sol·licituds d'autorització administrativa i aprovació del projecte d'execució és d'aplicació el capítol II del Decret 88/2005, de 29 d'abril, per estar classificada la instal·lació elèctrica objecte del present procediment dins del grup primer.  
D'acord amb l'article 5.2.A 4 del Decret 88/2005, de 29 de novembre, en la sol·licitud d'autorització administrativa ha de justificar-se la necessitat de la instal·lació i que esta no genera incidències negatives en el sistema.   
D'acord amb el que establix l'article 130.1 del Reial Decret 1955/2000, d'1 de desembre, els projectes d'execució d'instal·lacions elèctriques sotmesos a aprovació hauran d'elaborar-se d'acord amb els reglaments tècnics en la matèria, que en este cas, es concreta en el Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09, i en especial, en la Instrucció Tècnica Complementària ITC-LAT 06 «Línies subterrànies amb cables aïllats».  
Per a la sol·licitud de declaració d'utilitat pública, en concret, resulta aplicable el procediment i les disposicions contingudes en el capítol V del títol VII del Reial Decret 1955/2000, d'1 de desembre, segons preveu la disposició addicional primera del Decret 88/2005, de 29 d'abril.  
  
En consideració de l'anterior, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar a Red Eléctrica de España, SAU l'autorització administrativa per a la construcció de la línia subterrània (cable) de transport secundari d'energia elèctrica a 220 kV, d'entrada/eixida (doble circuit) en la ST Parc Central des de la línia elèctrica, simple circuit, a 220 kV ST Font de Sant Lluís - ST Beniferri, al terme municipal de València, província de València.  
Segons la documentació tècnica, les característiques administratives i tècniques de la instal·lació elèctrica són:  
  
  
CARACTERÍSTIQUES ADMINISTRATIVES I TÈCNIQUES  
Tipus d'instal·lació Línia elèctrica subterrània (cable)  
Tipus de xarxa (segons la Llei 54/1997) Transport secundari  
Grup (segons el Decret 88/2005) Primer  
Categoria línia (segons el Reial Decret 223/2008) Especial  
Sistema Corrent altern trifàsic  
Freqüència (Hz) 50  
Tensió nominal de la xarxa (kV, eficaç) 220  
Tensió més elevada de la xarxa (kV, eficaç) 245  
Longitud total (m) 3 461  
Origen instal·lació Posicions de línia del parc GIS a 220 kV de la subestació ST Parc Central (entrada/eixida)  
Final instal·lació Línia Elèctrica, 220 kV, simple circuit, ST Font de Sant Lluís - ST Beniferri, en les cambres de connexió núm. 7 i núm. 8  
Municipis afectats València  
Tensió nominal (assignada) cable i accessoris U0/U (kV) 127/220  
Tensió màxima suportada Um (kV) 245  
Tensió a impuls raig Up (kV) 1 050  
Tensió a freqüència industrial (30 minuts) (kV) 318  
Nre. de circuits 2 (entrada i eixida en una subestació des d'una línia simple circuit)  
Configuració circuits En capa o bandera segons plans  
Configuració fases circuit A portell, dins de tubs embeguts en formigó  
Aïllament Sec tipus XLPE 127/220 kV (grossària 21 mm)  
Material conductor Cu  
Secció total (mm²) 1x2000  
Potència màxima admissible (MVA/circuit) 450  
Capacitat de transport planificada en MVA/circuit (hivern/estiu) 450 / 450  
Tipus de pantalla metàl·lica Fils de Cu  
Secció corona pantalla (mm²) 250/315  
Tipus de terminals cables Unipolars, de tipus interior, endollables a la cel·la amb aïllament d'hexafluorur de sofre (SF6) en el GIS de la subestació blindada. Les connexions que s'utilitzen són   
Tipus de connexions Seccionades preemmotlades  
Material coberta exterior Poliolefina Z2 (grossària 4,5 mm)  
Tipus de canalització Entubada sota prisma formigonat  
Nre. de tubs cable potència 6  
Diàmetre exterior tub corrugat per a cable potència (mm) 250  
Nre. de tubs per a connexió pantalles Single Point 2  
Diàmetre exterior tub corrugat per a connexió pantalles Single Point (mm) 110  
Nre. de trams 8  
Nre. de connexions 42  
Sistema de presa de terra de pantalles Cross-Bonding Seccionat (CB)  
Single Point (SP)  
Nre. de cables de fibra òptica per a comunicacions 2  
Tipus de cable de fibra òptica OSGZ1-48  
Nre. de fibres cable fibra òptica 48  
Nre. tubs comunicacions 2 (tipus quadritub)  
Diàmetre quadritub (mm) (4x)40  
Rases De 2 m d'amplària i 1,6 m de profunditat, amb formigó HM - 20/B/20, llevat que creuaments amb altres servicis auxiliars o circumstàncies del terreny obliguen a més profunditat.  
  
  
D'acord amb el projecte tècnic, la línia subterrània que s'autoritza té una longitud de 3 461 m, estan distribuïts, des de la posició de línia GIS a 220 kV del parc de la subestació transformadora ST Parc Central fins a la cambra de connexió núm. 6, en cable de doble circuit, i des d'esta cambra ixen en cable simple circuit, compartint una longitud de 181 m de la mateixa rasa fins al PK 3+0,40, en que se separa cada circuit en una rasa independent, romanent uns 220 m paral·leles a una distància aproximada de 15 m, per a després entrar, sense que hi haja ja paral·lelisme, en el tram final a les respectives cambres núm. 7 i núm. 8 amb les quals cada circuit connecta amb la línia elèctrica, simple circuit, a 220 kV ST Font de Sant Lluís - ST Beniferri, tot això d'acord amb el següent detall entre trams subterranis definits per les cambres de connexió:  
  
  
  
El pressupost total del projecte de la instal·lació objecte de la present autorització és de nou milions tres-cents dènou mil dos-cents dotze euros amb seixanta-set cèntims d'euro (9. 319. 212,67 €).  
De conformitat amb el primer paràgraf de l'article 36.3 de Llei 54/1997, de 27 de novembre, del Sector Elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, autoritzacions, llicències i permisos, tant públiques com privades, que siguen necessàries obtindre per part de Red Eléctrica de España, SAU, d'acord amb altres disposicions que resulten aplicables, i en especial les relatives a l'ordenació del territori i al medi ambient.  
D'acord amb el que preveu l'últim paràgraf de l'article 36.3 de la Llei 54/1997, de 27 de novembre, del Sector Elèctric, la present autorització s'atorga tenint en compte el que establix l'informe, de 8 de febrer de 2013, de la Direcció General de Política Energètica i Mines, del Ministeri d'Indústria, Energia i Turisme.  
D'acord amb el que establix la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, el projecte de construcció de la instal·lació objecte de la present autorització té les prevalences previstes en els article 74.2 i 75.2 sobre qualsevol instrument de planificació i ordenació territorial o planificació urbanística. Així mateix, de conformitat amb l'article 75.3 de l'esmentada llei, en la redacció donada per l'article 72 de la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, les obres relacionades amb la instal·lació objecte de la present autorització no estarà sotmesa a llicència urbanística o a qualsevol altre acte de control preventiu municipal, tot això sense perjuí d'aquelles altres llicències o autoritzacions que hagen d'exigir-se de conformitat amb la legislació mediambiental o d'activitats qualificades.  
D'acord amb el que establix el punt segon de la declaració d'impacte ambiental formulada amb data del 8 d'agost de 2012, per la Direcció General d'Avaluació Ambiental i Territorial, de la Conselleria d'Infraestructures, Territori i Medi Ambient, addicionalment a les mesures adoptades en el projecte presentat, es preveuran les condicions següents:  
1. Durant la realització de les obres, s'adoptaran les mesures de protecció del patrimoni cultural que, si és el cas, determine l'òrgan competent. Si es descobrix qualsevol troballa d'índole arqueològica o paleontològica, es paralitzaran les obres i es comunicarà a l'administració competent.  
2. S'adoptaran les mesures de protecció de l'arbratge ornamental establides pel servici competent en jardineria de l'Ajuntament de València, en l'informe de 10 d'abril de 2012.  
3. Les accions incloses en el Programa de Vigilància Ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, hauran de ser comunicades a l'òrgan ambiental competent que establirà, si és procedent, l'aplicació de noves mesures correctores.  
El titular de la present autorització tindrà els drets, els deures i les obligacions arreplegats en el títol VI de la Llei 54/1997, de 27 de novembre, del Sector Elèctric. i el seu desplegament reglamentari. En tot cas, Red Eléctrica de España, SAU haurà d'observar els preceptes, les mesures i les condicions que s'establisquen en la legislació aplicable en cada moment a l'activitat de transport d'energia elèctrica.  
L'incompliment de les condicions i dels requisits establits en la present autorització o la variació substancial dels pressupostos que han determinat el seu atorgament podran donar lloc a la seua revocació.  
  
Segon  
Aprovar el projecte d'execució presentat, i habilitar a Red Eléctrica de España, SAU la construcció de la instal·lació interessada, d'acord amb les condicions següents:  
1. La instal·lació elèctrica haurà d'executar-se segons el projecte presentat i amb les condicions tècniques establides per les administracions, organismes i empreses de servici públic o d'interés general afectats per la present instal·lació i que han sigut acceptats pel titular d'esta. En cas que siga necessari introduir modificacions respecte de la documentació presentada i aprovada, el titular de la present resolució haurà de sol·licitar prèviament a esta direcció general l'aprovació corresponent.  
  
2. La instal·lació a executar complirà, en tot cas, el que establix el Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09, i en especial, en la seua Instrucció Tècnica Complementària ITC-LAT 06 «Línies subterrànies amb cables aïllats».  
3. El termini d'execució de la instal·lació serà de deu mesos comptadors a partir de la notificació d'esta resolució. No obstant això, amb anterioritat a la seua finalització, podrà sol·licitar-se una ampliació concreta d'este per mitjà de sol·licitud motivada davant d'este òrgan directiu, acompanyant a este efecte la documentació justificativa de la demora i del cronograma de treballs previstos per al nou termini sol·licitat.   
4. Als efectes previstos en l'article 18.2 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de projectes, Red Eléctrica de España, SAU comunicarà al Servici Territorial d'Energia de València el començament de les obres, que al seu torn ho comunicarà a l'òrgan ambiental en nom d'esta direcció general com a òrgan substantiu.  
  
5. Així mateix, el titular de la present resolució estarà obligat a comunicar per escrit amb l'adequada diligència les incidències dignes de menció que es produïsquen durant l'execució, tant a esta direcció general com al Servici Territorial d'Energia de València.  
6. El titular de la present resolució estarà obligat a complir els deures i les obligacions derivats de la legislació de prevenció de riscos laborals vigent durant la construcció.  
7. Sense perjuí del previst en l'article 12.4 del Decret 88/2005, de 29 d'abril, personal tècnic en la matèria adscrit a esta direcció general o del Servici Territorial d'Energia podran realitzar les comprovacions i les proves que consideren necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
8. Finalitzades les obres de construcció de la instal·lació Red Eléctrica de España, SAU, en el termini màxim de deu dies hàbils ho comunicarà al Servici Territorial d'Energia de València als efectes de l'article 18.2 del Reial Decret Legislatiu 1/2008, d'11 de gener, i de la sol·licitud de l'autorització d'explotació prevista en l'article 12 del Decret 88/2005, de 29 d'abril. La dita comunicació s'acompanyarà d'un certificat de direcció i final d'obra, subscrit per persona facultativa competent, que acreditarà que està d'acord amb els reglaments tècnics en la matèria, d'acord amb el que establix la normativa vigent per als projectes d'instal·lacions elèctriques i igualment respecte a la present autorització administrativa i l'aprovació del projecte d'execució. Quan el mencionat certificat de direcció i final d'obra no estiga visat pel col·legi professional corresponent, s'acompanyarà de l'oportuna declaració responsable segons el que s'ha indicat en la Resolució de 22 d'octubre de 2010, de la Direcció General d'Energia, publicada en el DOCV núm. 6389 de 3 de novembre de 2010.  
  
9. Una vegada atorgada l'autorització d'explotació de la instal·lació interessada en el present procediment, en el termini màxim de 10 dies, el Servici Territorial d'Energia de Valenia ho comunicarà a esta direcció general, així com a l'òrgan ambiental als efectes de l'article 18.2 del Reial Decret Legislatiu 1/2008, d'11 de gener, en nom d'esta direcció general com a òrgan substantiu.  
10. Esta direcció general, amb el tràmit previ del procediment oportú, deixarà sense efecte la present aprovació en qualsevol moment en què observe l'incompliment o inobservança de les condicions imposades en esta.  
  
Tercer  
Declarar, en concret, la utilitat pública de la instal·lació elèctrica el muntatge de la qual s'autoritza en el punt primer de la present resolució, amb l'afectació a les finques que es detallen en l'annex I d'esta resolució, amb l'abast i els efectes previstos en el títol X de la Llei 54/1997, de 27 de novembre, del Sector Elèctric, i de les seccions 2a i 3a del capítol V del títol VII del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Esta declaració porta implícita, en tot cas, la necessitat d'ocupació dels béns o d'adquisició dels drets afectats i implicarà la urgent ocupació als efectes de l'article 52 de la Llei, de 16 de desembre de 1954, sobre expropiació forçosa, i adquirix Red Eléctrica de España, SAU la condició de beneficiari en l'expedient expropiatori.  
  
Igualment, porta implícita l'autorització per a l'establiment o pas de la instal·lació elèctrica sobre terrenys de domini, ús o servici públic o patrimonials de l'Estat, o de les comunitats autònomes, o d'ús públic, propis o comunals de la província o municipi, obres i servicis d'estos i zones de servitud pública.  
  
Quart  
Ordenar:  
- La publicació de la present resolució en el Diari Oficial de la Comunitat Valenciana i en el Butlletí Oficial de la Província de València.  
- La notificació de la present resolució a Red Eléctrica de España, SAU, a totes les administracions o organismes públics i empreses de servicis públics o servicis d'interés general que han intervingut, o pogut intervindre, en el procediment d'autorització, les que han emés condicions tècniques al projecte d'execució, o les havien d'emetre, i les que van informar durant la tramitació de la declaració, en concret, de la utilitat pública als titulars de béns i de drets afectats, o havien d'informar, així com a la resta de persones interessades en l'expedient, d'acord amb el que preveu l'article 52 de la Llei, de 16 de desembre de 1954, d'Expropiació Forçosa.   
- Traslladar la present resolució a la Direcció General de Política Energètica i Mines, del Ministeri d'Indústria, Energia i Turisme, i a la Comissió Nacional d'Energia.  
Tot això de conformitat amb el que establixen els articles 10 i 11.3 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i en l'article 148.2 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Se significa que la mencionada publicació es realitzarà, a més, als efectes de notificació de la present resolució a les persones interessades en esta que siguen desconegudes, s'ignore el lloc o domicili de la notificació d'estes o el mitjà que permeta tindre constància de la seua recepció per aquells o els seus representants, tot això d'acord amb el que determina l'apartat 5 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Contra la present resolució, que no posa fi a la via administrativa, podrà interposar-se recurs d'alçada davant de la secretaria autonòmica d'Indústria i Energia d'esta Conselleria en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
  
  
València, 15 d'abril de 2013.- El director general d'Energia: Antonio Cejalvo Lapeña